**Νομική Βοήθεια:**

Διαδικασία εκκαθάριση και πληρωμής αποζημιώσεων δικηγόρων νομικής βοήθειας που προκύπτουν από ειδικά γραμμάτια που έχουν εκδοθεί από 1.1.2019 έως 31.12.2022.

# Εισαγωγή

Για την ασφαλέστερη και ταχύτερη υλοποίηση της διαδικασίας εκκαθάρισης, πληρωμής και των δικαιολογητικών που απαιτούνται για την αποζημίωση των δικηγόρων νομικής βοήθειας, και την πληρωμή αποζημιώσεων στους δικηγόρους κατά το χρονικό διάστημα από 1.1.2019 έως 31.12.2022, σύμφωνα με το Άρθρο 69 του Νόμου 5016/2023 (ΦΕΚ Α 21-04.02.2023), ο Δικηγορικός Σύλλογος προτείνει τα ακόλουθα:

# Προετοιμασία

Το ΟΠΣ Ολομέλειας θα δημιουργήσει νέα πλατφόρμα για την υποστήριξη της Διαδικασίας εκκαθάρισης και πληρωμής αποζημιώσεων δικηγόρων νομικής βοήθειας που προκύπτουν από ειδικά γραμμάτια που έχουν εκδοθεί από 1.1.2019 έως 31.12.2022.

Όταν ο Δικηγόρος κάνει εισαγωγή με τους κωδικούς του στο menu της νομικής βοήθειας του Portal Olomeleia, θα εμφανιστεί μια επιπλέον επιλογή «Ανεξόφλητα Γραμμάτια 2019-2022». Για την διευκόλυνση του δικηγόρου η λίστα «Ανεξόφλητα Γραμμάτια 2019-2022» ομαδοποιείται ως εξής:

## Ανεξόφλητα γραμμάτια στα οποία ο δικηγόρος έχει εκδώσει τιμολόγιο έως και 04/02/2023( ημερομηνία έκδοσης του ν.5016/2023).

## Ανεξόφλητα γραμμάτια στα οποία δεν έχει εκδώσει τιμολόγιο.

Διευκρινίζουμε ότι δικαίωμα για αποζημίωση έχουν τα ανεξόφλητα γραμμάτια για τα οποία ο δικηγόρος έχει προσκομίσει τα απαραίτητα δικαιολογητικά.

Στην περίπτωση αυτή ο Δικηγόρος θα ενημερώσει την ειδική φόρμα της Νομικής Βοήθειας στο Portal Olomeleia για τα γραμμάτια που δικαιούται να αποζημιωθεί σύμφωνα τα παραπάνω, ότι δηλ για όσα γραμμάτια έχει υποβάλλει τα δικαιολογητικά. Στην ίδια φόρμα θα υπάρχει επιλογή με ή χωρίς ΦΠΑ ως εξής: (δικαιούμαι/ δεν δικαιούμαι απαλλαγής ΦΠΑ)

## Έκδοση ψηφιακή υπογραφής.

Όσοι δικηγόροι Νομικής Βοήθειας δεν έχουν προμηθευτεί ακόμη ψηφιακή υπογραφή που παρέχουν δωρεάν οι Δικηγορικοί Σύλλογοι στα μέλη τους, θα πρέπει άμεσα να το πράξουν ώστε να μπορούν να υπογράψουν ψηφιακά την Υπεύθυνη Δήλωση.

# Διαδικασία

## Έκδοση Υπεύθυνης Δήλωσης από το ΟΠΣ Ολομέλειας.

Όταν ο δικηγόρος ολοκληρώσει τις διαδικασίες ελέγχου και απαιτούμενων ενεργειών για τα γραμμάτια Νομικής Βοήθειας, τότε θα πρέπει:

Να ζητήσει από το ηλεκτρονικό σύστημα portal Olomeleia στο menu της νομικής βοήθειας, την αυτόματη σύνταξη της Υπεύθυνης δήλωσης η οποία θα περιλαμβάνει όλα τα στοιχεία όπως αναφέρονται στο επισυναπτόμενο υπόδειγμα Υπεύθυνης δήλωσης, σε μορφή PDF

Να κατεβάσει στον Υπολογιστή του την συμπληρωμένη δήλωσή του.

Να ελέγξει και να επαναλάβει την διαδικασία αυτή όσες φορές είναι αναγκαίο μέχρι την τελική ολοκλήρωσή της.

## Ψηφιακή υπογραφή της Υπεύθυνης Δήλωσης.

Ο Δικηγόρος υπογράφει ψηφιακά την Υπεύθυνη δήλωσή του, προς το ΤΑΧΔΙΚ.

Σκανάρει την πρώτη σελίδα του βιβλιαρίου της τράπεζας ή την απεικόνιση μέσω λογαριασμού ηλεκτρονικής τραπεζικής ή άλλο σχετικό έγγραφο, που έχει δηλώσει στην υπεύθυνη δήλωση, έτσι ώστε να προκύπτει η Τράπεζα και ο Τραπεζικός Λογαριασμός του σε μορφή Διεθνούς Τραπεζικού Λογαριασμού(IBAN)

# Ολοκλήρωση Α Φάσης

Το ΟΠΣ Ολομέλειας στην νέα πλατφόρμα για την υποστήριξη της Διαδικασίας εκκαθάρισης και πληρωμής αποζημιώσεων δικηγόρων νομικής βοήθειας έχει δημιουργήσει εφαρμογές μέσω των οποίων ο δικηγόρος θα μπορεί στην καρτέλα του να :

Αναρτήσει τη Ψηφιακά Υπογεγραμμένη Υπεύθυνη Δήλωση προς ΤΑΧΔΙΚ.

Αναρτήσει την πρώτη σελίδα βιβλιαρίου τράπεζας ή της απεικόνισης μέσω λογαριασμού ηλεκτρονικής τραπεζικής ή άλλο σχετικό έγγραφο και καταχωρεί στο Portal το IBAN.

Τέλος επιβεβαιώνει ή τροποποιεί το Email του μέσω του οποίου θα γίνονται οι αντίστοιχες ενημερώσεις

Με τις ενέργειες αυτές ολοκληρώνεται η πρώτη φάση ενεργειών από το Δικηγορικό Σύλλογο.

Στην συνέχεια ο Δικηγορικός Σύλλογος μέσω της πλατφόρμας του Ο.Π.Σ Ολομέλειας θα καταρτίσει πίνακα δικαιούχων και οφειλόμενων αποζημιώσεων.

Στο πίνακα θα προσδιορίζεται για κάθε δικαιούχο το σύνολο των ειδικών γραμματίων που εκδόθηκαν από τον οικείο δικηγορικό σύλλογο, το συνολικό ποσό αμοιβής που προκύπτει από τα ως άνω ειδικά γραμμάτια, η προκαταβολή φόρου που προβλέπεται στην παρ. 5 του άρθρου 69 του Κώδικα Φορολογίας Εισοδήματος [ν. 4172/2013, (Α' 167)], οι εισφορές υπέρ του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ) οι κρατήσεις που προβλέπονται στα άρθρα 61 και 62 του Κώδικα Δικηγόρων και το πληρωτέο ποσό.

Ο Δικηγορικός Σύλλογος διαβιβάζει στο ΤΑ.Χ.ΔΙ.Κ. μέσω της Ολομέλειας των Προέδρων των Δικηγορικών Συλλόγων Ελλάδος τις υπεύθυνες δηλώσεις και το ΙΒΑΝ του δικηγόρου.

Ακολουθεί η εξόφληση από το ΤΑΧΔΙΚ του αναφερόμενου ποσού με πίστωση των τραπεζικών λογαριασμών των δικαιούχων.

# Ολοκλήρωση Β Φάσης

Ο Δικηγόρος εφόσον **δεν έχει εκδώσει το οικείο φορολογικό παραστατικό, αυτό εκδίδεται στο ογδόντα τοις εκατό (80%) του συνολικού ποσού της αμοιβής των ως άνω ειδικών γραμματίων,** αμέσως μετά από την είσπραξη της αποζημίωσης, σύμφωνα με το τελευταίο εδάφιο της παρ. 3, **και διαβιβάζεται εντός προθεσμίας δεκαπέντε (15) ημερών με ηλεκτρονικά μέσα στο ΤΑ.Χ.ΔΙ.Κ., όταν αυτό εκδίδεται ηλεκτρονικά μέσω της Ανεξάρτητης Αρχής Δημοσίων Εσόδων (Α.Α.Δ.Ε.) ή, σε διαφορετική περίπτωση, προσκομίζεται το πρωτότυπο στο ΤΑ.Χ.ΔΙ.Κ.,** το οποίο προβαίνει στην απόδοση του συνόλου των εισφορών και των κρατήσεων, καθώς και του φόρου που αντιστοιχεί στην αποζημίωση που καταβλήθηκε.

Αν δεν διαβιβαστεί στο ΤΑ.Χ.ΔΙ.Κ. το οικείο φορολογικό παραστατικό:

α) δεν αποδίδονται από το ΤΑ.Χ.ΔΙ.Κ. οι εισφορές και κρατήσεις, καθώς και ο φόρος που αναλογεί στο ποσό που καταβλήθηκε,

β) ο λήπτης της αποζημίωσης καλείται να επιστρέψει αυτήν στο ΤΑ.Χ.ΔΙ.Κ. και αν παραλείψει να το πράξει, το ποσό της αποζημίωσης που έλαβε βεβαιώνεται σε βάρος του στην Α.Α.Δ.Ε. σύμφωνα με τις διατάξεις του Κώδικα Είσπραξης Δημοσίων Εσόδων [ν. 4978/2022, (Α' 190)]. Για την εφαρμογή του δεύτερου εδαφίου το ΤΑ.Χ.ΔΙ.Κ. αποστέλλει χρηματικό κατάλογο στην Α.Α.Δ.Ε.

**ΠΡΟΣΟΧΗ: Ο Δικηγόρος για κάθε ανεξόφλητο γραμμάτιο θα εκδώσει δύο τιμολόγια.. Το ύψος του πρώτου τιμολογίου θα είναι στο 80% του συνολικού ποσού της αμοιβής του γραμματίου που πρέπει να εκδοθεί αμέσως μετά την καταβολή. Το δε δεύτερο τιμολόγιο που αντιστοιχεί στο υπόλοιπο 20% του συνολικού ποσού της αμοιβής του γραμματίου θα εκδοθεί αργότερα κατά την τελική εκκαθάριση.**

**ΕΝΩΠΙΟΝ ΤΟΥ ΤΑ.Χ.ΔΙ.Κ.**

**ΥΠΕΥΘΥΝΗ ΔΗΛΩΣΗ**

**(άρθρο 69 ν. 5016/2023)**

Του/Της …………..…………………..……………………………………………………….,

Δικηγόρου ……………………, ΑΜ……………, κατοίκου ………………………………….

………………………………………………………………, ΑΦΜ ………………………….

Με την παρούσα, στα πλαίσια της ειδικής διαδικασίας του άρθρου 69 ν. 5016/2023, δηλώνω υπεύθυνα:

α) ότι έχουν υποβληθεί στο ΤΑ.Χ.ΔΙ.Κ., αα) οι σχετικές πράξεις διορισμού δικηγόρου νομικής βοήθειας, που αφορούν τα γραμμάτια προείσπραξης που περιλαμβάνονται στον Πίνακα της Ολομέλειας για ανεξόφλητα γραμμάτια 2019-2022,

αβ) τα ειδικά γραμμάτια που έχουν εκδοθεί από τους οικείους δικηγορικούς συλλόγους για τους ως άνω διορισμούς,

αγ) οι βεβαιώσεις των αρμοδίων δικαστικών ή άλλων αρχών σχετικά με την εκπλήρωση των καθηκόντων του δικηγόρου νομικής βοήθειας ως προς τους ως άνω διορισμούς,

β) ότι δεν έχω εισπράξει αποζημίωση για νομική βοήθεια που να προκύπτει από ειδικό γραμμάτιο που περιλαμβάνεται στον πίνακα του πρώτου εδαφίου της παρ. 2 (ΠΙΝΑΚΑΣ ΟΛΟΜΕΛΕΙΑΣ ΓΙΑ ΑΝΕΞΟΦΛΗΤΑ ΓΡΑΜΜΑΤΙΑ 2019-2022),

γ1.) Δεν έχω εκδώσει τιμολόγιο για κανένα από τα ανωτέρω γραμμάτια έως τη δημοσίευση του ν. 5016/2023, ήτοι μέχρι και την 4η Φεβρουαρίου 2023 και θα εκδοθούν ανά γραμμάτιο προείσπραξης, σύμφωνα με τον ανωτέρω νόμο.

γ2.)Έχω εκδώσει μέχρι και την 4η Φεβρουαρίου 2023 το/τα -την/τις υπ΄αριθ. …………………………….. Τιμολόγιο/α – Απόδειξη/Αποδείξεις για τα εν λόγω γραμμάτια είσπραξης που αφορά το σύνολο / μέρος αυτών και ειδικότερα ποσό ονομαστικής αξίας γραμματίου ……………………… που αφορά τις προεισπράξεις υπ’ αριθ. ……………………………………………………………………... Στα εκδοθέντα φορολογικά στοιχεία συμπεριέλαβα και ποσό ΦΠΑ …….. …. για τις προεισπράξεις …………………………………….. Στα υπόλοιπα φορολογικά στοιχεία που εξέδωσα δεν υπαγόμουν σε ΦΠΑ.

δ) Κατά τον κρίσιμο χρόνο δικαιούμαι / δεν δικαιούμαι απαλλαγής ΦΠΑ

ε) Το ποσό που θα μου καταβληθεί βάσει της ειδικής διαδικασίας του άρθρου 69 ν. 5016/2023 επιθυμώ να καταβληθεί, στο λογαριασμό που είμαι δικαιούχος, στην Τράπεζα …………………………… και στον τραπεζικό λογαριασμό (σε μορφή Διεθνούς Τραπεζικού Λογαριασμού (IBAN) ……………………………………….. Επισυνάπτεται η πρώτη σελίδα βιβλιαρίου τράπεζας ή απεικόνιση μέσω λογαριασμού ηλεκτρονικής τραπεζικής ή άλλο σχετικό έγγραφο.

………………….., …../……./2023

Ο/Η Δηλών/ούσα